32004L0005
L 014/19
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
ДИРЕКТИВА 2004/5/EO НА КОМИСИЯТА
от 20 януари 2004 година
за изменение на Директива 2001/15/ЕО за включване на някои вещества в приложението
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 89/398/ЕИО на Съвета от 3 май 1989 г. за сближаване на законодателствата на държавите-членки относно храните, предназначени за специфична хранителна употреба (1), и по-специално член 4, параграф 2 от нея,
след консултации с Научния комитет по храните или с Европейския орган за безопасност на храните,
като има предвид, че:
(1)
Директива 2001/15/ЕО на Комисията от 15 февруари 2001 г. относно веществата, които могат да се добавят за специални хранителни цели в храни за специфична хранителна употреба (2), посочва някои категории вещества, като за всяка категория са споменати химическите вещества, които могат да се използват в производството на храни за специфична хранителна употреба. Директивата предвижда държавите-членки да забранят търговията с продукти, които не отговарят на изискванията на директивата, от 1 април 2004 г.
(2)
По времето на приемането на Директива 2001/15/ЕО редица химически вещества, добавяни за специални хранителни цели в храни със специфична хранителна употреба, които са на пазара в някои държави-членки, не можаха да бъдат включени в приложението към тази директива, тъй като не бяха оценени от Научния комитет по храните (НКХ).
(3)
Тези химически вещества, които вече са оценени от Научния комитет по храните или от Европейския орган за безопасност на храните и са получили положителна научна оценка, следва да бъдат включени в приложението към Директива 2001/15/ЕО.
(4)
След като продуктите, съдържащи тези вещества, са на пазара в някои държави-членки, е необходимо настоящата директива да се транспонира преди 1 април 2004 г., с цел да не се допусне забраната, предвидена в Директива 2001/15/ЕО, да стане приложима по отношение на тези вещества за ограничен период от време, което би довело до прекомерно смущение на пазара.
(5)
Директива 2001/15/ЕО следва съответно да бъде изменена.
(6)
Мерките, предвидени в настоящата директива, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩАТА ДИРЕКТИВА:
Член 1
Приложението към Директива 2001/15/ЕО се изменя в съответствие с приложението към настоящата директива.
Член 2
1. Държавите-членки въвеждат в сила законовите, подзаконовите и административните разпоредби, необходими, за да се съобразят с настоящата директива, най-късно до 31 март 2004 г. Те незабавно съобщават на Комисията текста на тези разпоредби, както и таблица на съответствието между тях и настоящата директива.
Когато държавите-членки приемат тези разпоредби, в тях се съдържа позоваване на настоящата директива или то се извършва при официалното им публикуване. Условията и редът на позоваване се определят от държавите-членки.
2. Държавите-членки съобщават на Комисията текста на основните разпоредби от националното законодателство, които те приемат в областта, уредена с настоящата директива.
Член 3
Настоящата директива влиза в сила на двадесетия ден след публикуването ѝ в Официален вестник на Европейския съюз.
Член 4
Адресати на настоящата директива са държавите-членки.
Съставено в Брюксел на 20 януари 2004 година.